《采选示王圣美葛子明》
宋代·王令

酒盏厌连行，众客喧已醉。
忽得簿上籍，共出名外仕。
孤昂忽雄簿，泯默亦驯致。
追争相後先，得失自愚智。
随时有能称，逐衅得呵訾。
有非人力为，竟亦天幸值。
或果以祸覆，亦有终自遂。
卒无及物效，徒自高人气。
回樽变新局，忽若已异世。
嗟人久已迷，高爵乐自嗜。
谁为衎衎饱，竟是孜孜利。
矜骄决雄奢，摧折叹淹滞。
昏昏忘所大，扰扰争其细。
安知茫昧间，身非天所戏。
是非未暇辨，欢戚先已至。
退之昔裁诗，颇以豪横恃。
暮年志气得，金玉多自慰。
买居纪堂荣，顾影乐簪佩。
喜将闾巷好，持与妻子议。
彼哉何足道，进退於焉系。
安知九列荣，顾是德所累。
宁论圣人为，适莫固以义。
有时曲肱乐，不以易富贵。
吾曹颇勉修，兹道久自诣。
何必问浮云，斯理固可视。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。